Seuntjie spring uit hoë gebou “omdat meneer so sê”ŉ 10-jarige seuntjie van China is dood nadat hy uit die 30ste verdieping van ŉ gebou gespring het omdat hy nie ŉ verskoningsbrief, wat sy onderwyser geëis het, geskryf het nie. Die laerskoolleerling moes ŉ brief met 1 000 karakters skryf waarin hy om verskoning vra omdat hy in die klas gepraat het, het China National Radio (CNR) berig. Die onderwyser het glo aan die seuntjie gesê hy moet “uit ŉ gebou gaan spring” toe hy nie die brief ingedien het nie. Die kind het op ŉ motor geval wat onder sy ouers se woonstel parkeer gestaan het. Sy ontstoke familie het ŉ banier buite die skool in die suidwestelike stad, Chengdu, opgerig. Op die banier staan geskryf: “Die onderwyser het ons kind gedwing om uit ŉ gebou te spring.” ŉ Woordvoerder van die polisie in die Jinjiang-provinsie sê die ondersoek duur voort, en wou nie verder kommentaar lewer nie. Streng dissipline is ŉ noodsaaklike deel van China se onderwysstelsel en kultuur en tradisie vereis onderdanigheid. Kinders is dus onder erge druk om instruksies na te volg. Die nuus het kritici en simpatie op Sina Weibo, China se sosialemedia-webwerf, uitgelok. “Hoe kan so persoon ŉ onderwyser wees,” het een van die gebruikers gevra. “Wie het hom die reg gegee om só te praat? Hoekom het die kind absoluut blinde gehoorsaamheid?” het ŉ ander geskryf. Die seun se skool het Donderdag gesê die skolier en sommige van sy skoolmaats moes verskoningsbriewe indien nadat hulle ŉ debatskompetisie onderbreek het. “Hy is per ongeluk dood,” het die skool gesê.